Sonic’s Rendezvous Band

Sonic’s Rendezvous Band oli yhdysvaltalainen rockyhtye, joka vaikutti Detroitissa 1970-luvulla. Yhtye koostui detroitilaisen rockin keskeisistä hahmoista: laulaja-kitaristi Fred ”Sonic” Smith oli aiemmin soittanut MC5:ssa, laulaja-kitaristi Scott Morgan oli laulanut ja soittanut aiemmin The Rationalsissa, rumpali Scott Asheton oli soittanut The Stoogesissa ja basisti Gary Rassmussen oli soittanut The Up -yhtyeessä. Sonic’s Rendezvous Bandista tuli ajan myötä lähes yhtä legendaarinen kuin sen edeltäjistä, mutta kesti vuosia ennen kuin yhtyeen musiikki levisi Keskilännen ulkopuolelle.Yhtye ehti kuuden vuoden olemassaolonsa aikana julkaista vain yhden kappaleen sisältäneen ”City Slang” -singlen. Yhtyeen muita äänitteitä on julkaistu yhtyeen hajoamisen jälkeen.

 Ura 

 Yhtyeen perustaminen 
Sonic’s Rendezvous Bandin tarina alkoi MC5:n hajoamisen jälkeen, jonka sinetöi katastrofaalinen viimeinen keikka uudenvuodenaattona 1972. Yhtyeen kitaristi Fred ”Sonic” Smith alkoi pian suunnitella uutta bändiä; hän yritti aluksi koota yhteen MC5:n rytmisektiota, basisti Michael Davisia ja rumpali Dennis Thompsonia, projektiin nimeltä Ascension, mutta se hajosi muutaman keikan jälkeen.  

Samaan aikaan laulaja-kitaristi Scott Morgan halusi myös palata musiikin pariin the Rationalsin hajoamisen jälkeen. MC5:n kitaristi Wayne Kramer esitteli hänet Smithille. Fred ”Sonic” Smith ja Sott Morgan ystävystyivät, ja vuonna 1974 Smith liittyi kitaristiksi Scott Morgan Groupiin ja soitti yhtyeen singlellä ”Slow Down Take A Look”. 

Kun mukaan liittyi basisti Ron Cooke (aiemmin Mitch Ryder’s Detroitista), yhtye otti lopulliseksi nimekseen Sonic’s Rendezvous Band. Useat rumpalit vaihtuivat, kunnes The Stoogesin rumpali Scott Asheton yhtyeeseen palattuaan Kaliforniasta Michiganin Stoogesin viimeisten vuosien kaaoksen jälkeen. Cooken moottoripyöräharrastus aiheutti ongelmia, kun hän panttasi bassonsa ostaakseen uuden pyörän vain muutama päivä ennen keikkaa. Hänet erotettiin, ja Gary Rasmussen tuli tilalle – näin syntyi Sonic’s Rendezvous Bandin lopullinen kokoonpano.

Vuonna 1975 Sonic’s Rendezvous Band alkoi soittaa Michiganin klubeilla. Vaikka yhtyeen jäsenten historia auttoi vetämään yleisöä, soittajat kieltäytyivät hyödyntämästä menneisyyttään: he eivät soittaneet kappaleita MC5:ltä, Stoogesilta tai Rationalsilta. Yhtye keräsi tasaisesti yleisöä klubeilla ja baareissa, mutta suurten levy-yhtiöiden kiinnostus 1970-luvun puolivälissä oli olematon. MC5:n ja Stoogesin maine huumeidenkäyttäjinä ei auttanut asiaa. Vaikka Smithin lahjakkuutta ei kukaan kiistänyt, häntä pidettiin vaikeana johtohahmona: vähäsanaisena ja usein haluttomana raskaaseen keikkailuun, mutta hän kirjoitti Sonic’s Rendezvous Bandin riveissä useita uransa parhaimpia kappaleita.

 City Slang 
Vaikeuksista huolimatta vuoteen 1978 mennessä SRB:n tilanne näytti valoisammalta. Yhtye täytti säännöllisesti Detroitin ja Ann Arborin klubit, toimi lämmittelijöinä valtakunnallisesti kiertäville bändeille ja äänitti kaksi kappaletta omaa singleä varten, jonka toivottiin herättävän levy-yhtiöiden kiinnostuksen. Smithin ja Morganin välien heikennyttyä Morganin kappale ”Electrophonic Tonic” kuitenkin poistettiin B-puolelta, ja lopulta single sisälsi Smithin mestariteoksen ”City Slang” sekä stereo- että monoversiona.

Ennen singlen julkaisua yhtye sai kutsun lähteä Euroopan-kiertueelle Iggy Popin taustayhtyeenä mutta ilman Morgania. Iggy Pop ja Sonic’s Rendezvous Band esiintyi tuolloin myös Helsingin Kulttuuritalolla. Detroitiin jäänyt Morgan äänitti ystäviensä kanssa soolodemoja bändin ollessa poissa, ja Smithin kuultua siitä heidän välinsä viilenivät entisestään. Sonic’s Rendezvous Band keikkaili runsaasti vuosina 1976–1980, mutta yhtyeen energinen rock ei herättänyt levy-yhtiöiden kiinnostusta.

 Patti Smith 
Vuonna 1976 Smith oli tavannut punkrunoilija Patti Smithin, ja heistä tuli pari. Muutettuaan yhteen vuonna 1978 Fred menetti vähitellen kiinnostuksensa kiertue-elämään ja SRB:n vauhti hiipui. Detroitin sinfoniaorkesterin hyväksi järjestettyjen hyväntekeväisyyskeikkojen jälkeen bändi hiipui hiljaa pois vuonna 1980 – samana vuonna Fred ja Patti menivät naimisiin. Fredin seuraava suuri projekti oli vasta vuonna 1986, kun hän työskenteli Pattin kanssa albumilla Dream of Life säveltäjänä, kitaristina ja tuottajana. Albumilla soitti bassoa Sonic’s Rendezvous Band -yhtyeen Gary Rassmussen. 

Dream Of Life jäi yhdeksi Fred ”Sonic” Smithin viimeisistä äänityksistä. Hän kuoli sydämen vajaatoimintaan 4. marraskuuta 1994.

 Kulttimaine 
Punkrockin nousu herätti uudelleen kiinnostuksen 1960-luvun Detroitin rock-skenen räyhäkkää musiikkia kohtaan, ja Sonic’s Rendezvous Band sai vähitellen kansainvälistä mainetta. 1980-luvulla levisi useita SRB:n demoista ja konserteista tehtyjä bootleg-julkaisuja sekä piraattipainos ”City Slang” -singlestä. Vuonna 1998 detroitilainen riippumaton levymerkki Mack Aborn Rhythmic Arts julkaisi ensimmäisen virallisen Sonic’s Rendezvous Band -albumin Sweet Nothing, joka koostui äänityksestä vuoden 1978 Ann Arborin konsertista. Seuraava julkaisu City Slang ilmestyi vuonna 2000 ja sisälsi harvinaisen vuoden 1978 singlen sekä joukon live-kappaleita. 

SRB:n hajoamisen jälkeen Scott Morgan on levyttänyt ja kiertänyt sekä sooloartistina että yhtyeissä Powertrane ja Dodge Main. Ruotsalaisen The Hellacopters -yhtyeen Nicke Andersson ja Scott Morgan perustivat 1990-luvun lopulla Solution-nimisen soul-yhtyeen sekä  rock-yhtyeen The Hydromatics, jonka kahdella albumilla on useita versioita Sonic’s Rendezvous Bandin kappaleista. Rasmussen jatkoi studio- ja live-esiintymisiä omalla GRR-kokoonpanollaan, ja Scott Asheton kiersi maailmaa uudelleen aktivoituneen The Stoogesin kanssa. SRB kokoontui yhteen kerran vuonna 1999 nimellä the Rendezvous Band, kun Radio Birdmanin yhtyeen kitaristi Deniz Tek soitti Fred Smithin paikalla. Esiintyminen julkaistiin CD:nä vuonna 2000 nimellä Gettin’ There Is Half the Fun.

Vasta myöhemmin ”City Slang” on noussut detroitilaisen rockin klassikoksi, ja kappaletta ovat versioineet muun muassa ruotsalainen The Hellacopters ja detroitilainen Back in Spades. Jälkimmäisessä soitti kitaraa Fred ”Sonic” Smithin poika Jackson Smith. Vuonna 2006 brittiläinen levy-yhtiö Easy Action julkaisi kunnianhimoisen kuuden levyn boksi-setin, joka sisälsi demoja, harjoitusnauhoituksia, studioäänityksiä ja neljä kokonaista konserttia, mikä nosti kiinnostuksen yhtyettä kohtaan uuteen huippuunsa. Seuraavina vuosina julkaistiin useita arkistojen livelevyjä, osa suoraan tuosta boksista.

 Katso myös 
Fred ”Sonic” Smith

Aiheesta muualla
Yhtyeen verkkosivut 

 Lähteet 
Luokka:Yhdysvaltalaiset rockyhtyeet